b'\n_START_ARTICLE_\nFilipini\n_START_SECTION_\nDr\xc5\xbeavna ureditev\n_START_PARAGRAPH_\nPredsednika republike in 24-\xc4\x8dlanski senat (zgornji dom kongresa) volijo na splo\xc5\xa1nih volitvah za \xc5\xa1est let. Predstavni\xc5\xa1ki dom (spodnji dom kongresa) je sestavljen iz 200 neposredno izvoljenih \xc4\x8dlanov in do 50 \xc4\x8dlanov, ki jih imenuje predsednik republike iz vrst narodnih manj\xc5\xa1in. Predsednik republike imenuje ministrski kabinet.\n_START_SECTION_\nGeografija\n_START_PARAGRAPH_\nOd 7000 filipinskih otokov je poseljenih pribli\xc5\xbeno 2770. Oba najve\xc4\x8dja otoka, Luzon in Mindanao, zavzemata dve tretjini ozemlja. Ve\xc4\x8dina otokov je goratih z ozkimi obalnimi ravninami, le Luzon ima obse\xc5\xbeno, gosto poseljeno ravnino v osrednjem delu. Ognjenik Apo na Mindanau je z 2954 metri najvi\xc5\xa1ji vrh v dr\xc5\xbeavi. Pogosti so potresi, vulkanski izbruhi in tajfuni._NEWLINE_Podnebje je tropsko oceansko z visoko vla\xc5\xbenostjo, visokimi temperaturami in obilico de\xc5\xbeja.\n_START_SECTION_\nGospodarstvo\n_START_PARAGRAPH_\nSkoraj polovica delovne sile je zaposlena v kmetijstvu. Za lastno prehrano gojijo predvsem ri\xc5\xbe in koruzo, za izvoz pa kokosove orehe, sladkorni trs, ananas in banane. Zelo resen problem je uni\xc4\x8devanje gozdov zaradi pridobivanja novih obdelovalnih povr\xc5\xa1in. Glavne industrijske panoge so tekstilna, \xc5\xbeivilska, kemi\xc4\x8dna in elektrotehni\xc4\x8dna. Od rudnih bogastev so pomembni baker (najpomembnej\xc5\xa1e izvozno blago), zlato, nafta in nikelj. Pomemben vir deviz so nakazila delavcev na za\xc4\x8dasnem delu v tujini.\n_START_SECTION_\nZgodovina\n_START_PARAGRAPH_\nNa otoke je leta 1521 priplul Ferdinand Magellan in jih poimenoval po \xc5\xa1panskem kralju Filipu II. Od sredine 16. stoletja so \xc5\xa0panci raz\xc5\xa1irili oblast na celotno obmo\xc4\x8dje, vendar so jih nenehno vznemirjali Nizozemci in morojski gusarji z Mindanaa. \xc5\xa0panski kolonialni re\xc5\xbeim je bil krut, uprava zastarela in pod mo\xc4\x8dnim vplivom jezuitov, kar je ob gospodarskem izkori\xc5\xa1\xc4\x8danju spro\xc5\xbeilo neuspe\xc5\xa1en upor proti \xc5\xa1panski vladavini (1896)._NEWLINE_Po \xc5\xa1pansko-ameri\xc5\xa1ki vojni leta 1898 so \xc5\xa0panci prepustili otoke ZDA, vendar so Ameri\xc4\x8dani zlomili upor doma\xc4\x8dinov \xc5\xa1ele leta 1906. Ameri\xc5\xa1ka prisotnost je imela hude posledice za filipinsko dru\xc5\xbebo, ki ka\xc5\xbee trojno me\xc5\xa1anico azijske kulture, \xc5\xa1panskega katoli\xc4\x8danstva in ameri\xc5\xa1kega kapitalizma. Ameri\xc5\xa1ka politika na Filipinih je omahovala med spodbujanjem in du\xc5\xa1enjem filipinske avtonomije. Leta 1935 je postal predsednik napol neodvisnega filipinskega \xc2\xbbCommonwealtha\xc2\xab\xc2\xa0narodni voditelj Manuel Quezon. Nenadna japonska invazija leta 1941 je presenetila ameri\xc5\xa1ke in filipinske branilce. Japonska je vzpostavila marionetno \xc2\xbbFilipinsko republiko\xc2\xab, po ponovni ameri\xc5\xa1ki osvoboditvi oto\xc4\x8dja pa so 1946 ustanovili neodvisno Republiko Filipini._NEWLINE_Med letoma 1953 in 1957 je karizmati\xc4\x8dni predsednik Ramon Magsaysay premagal in se nato sporazumel s komunisti\xc4\x8dnim gverilskim gibanjem Hukbalahap, vendar pa je njegova smrt pomenila konec programa zemlji\xc5\xa1kih reform. Oblast Ferdinanda Marcosa (1917-1989; na oblasti 1965-1986) je temeljila na korupciji. Gverilsko dejavnost je izrabljal kot izgovor za vse huj\xc5\xa1o diktaturo. Ko je 1986 posku\xc5\xa1al ponarediti rezultate predsedni\xc5\xa1kih volitev, ga je ljudska vstaja vrgla z oblasti, predsedni\xc5\xa1ko mesto pa je zasedla Corazon Aquino, vdova vodilnega opozicijskega voditelja, ki so ga umorili, domnevno na Marcosov ukaz. Njeno predsednikovanje je ogrozilo ve\xc4\x8d poskusov dr\xc5\xbeavnih udarov. Leta 1992 so zaprli zadnje voja\xc5\xa1ko opori\xc5\xa1\xc4\x8de ZDA. De\xc5\xbeelo \xc5\xa1e vedno pestijo razli\xc4\x8dne uporni\xc5\xa1ke skupine, med drugimi tudi komunisti in islamski skrajne\xc5\xbei.'